Begejstringen var stor hos det nordjyske håndboldhold, da de tirsdag den 18. august besejrede SønderjyskE på udebane med resultat 26-25 efter en tæt kamp. Sejren i 6. runde af pokalturneringen Santander Cup betød en stærk start på sæsonen for det kvindelige håndboldhold. Og det er ikke kun spillerne, der er oppe og køre. EH Aalborg-træner Allan Heine er også begejstret for tirsdagens kamp. - Det er fedt! Det er pokalhåndbold, når det er bedst, og det ligger og vipper frem og tilbage hele kampen, men jeg synes, at vi styrer det sikkert til sidst, og det er udslagsgivende, lyder det fra Allan Heine i en pressemeddelelse på klubbens hjemmeside. Nordjyderne lagde godt fra start, og allerede efter blot 10 minutter havde EH Aalborg lagt sig solidt i front med en føring på 6-1. Tempoet blev holdt hele kampen igennem, og de to hold fulgtes ad gennem anden halvlej. Efter et aggressivt angrebsspil fra SønderjyskE, blev stillingen i kampens sidste tid vendt til SønderjyskE's fordel med en føring på 23-24. Træner Allan Heine valgte dertil, efter et samråd med sine spillere, at sende klubbens nye bagspiller Sandra Erlingsdòttir ud som spilstyrer, og den unge islænding sikrede klubben tre mål i steg, og dermed også kampens sejr. EH Aalborgs næste 1. Divisions kamp bliver søndag den 6. september mod Gudme HK. Tidligere på året blev EH Håndbold tvangsnedrykket, fordi håndboldligaen blev afsluttet før tid på grund af coronapandemien.

Opsummering:
EH Aalborg sikrede sig tirsdag den 18. august en plads videre i pokalturneringen, da de besejrede SønderjyskE 26-25.